text: Påskerally i børnehøjde
  12 april 2017 kl. 11.13
  Der er intet som en god gang rally at holde påske på. Det mener de ca 100 børn, der onsdag mødtes i Darum for at køre om kap i deres sæbekassebiler.
  Børn fra klubberne i Esbjerg har lagt knofedt i, for at bygge de flotteste - og hurtigste - sæbekassebiler.
  Og i dag giver de den gas i Darum, hvor de kappes om at køre hurtigst i de hjemmelavede racerkasser. 
  En af deltagerne er Sif Holm Schunck, der går i 4. Klasse, og stiller op på "Team Emoji". Fartøjet er sort med gule smileys på siderne. Den hjemmelavede sæbekassebil har små hjul, der ikke ser ud til at kunne køre meget over 15 kilometer i timen.
  Men det er alligevel ikke vigtigt, om man vinder, forsikrer Sif.
  - "Vi tror ikke vi vinder. Vi er her for at have det sjovt og være sammen med vores venner, siger hun til TV SYDs reporter.
   Sif Holm Schunck er et af de 85 børn, der er tilmeldt til sæbekasseløbet, som finder sted ved klubben i Darum. 
  Det småregner og græsbanen under de tilmeldte sæbekassebiler er våd. Men heller ikke det, ødelægger glæden hos den purunge rallykører.
  - Det fede ved at det regner er, at det giver en ekstra udfordring, for så er banen glat, og man skal passe på i svingene forklarer Sif Holm Schunck
  